“ไนเจล ฟาราจ” หัวหน้าพรรค UKIP ประกาศลาออกจากตำแหน่งแล้ว
"ไนเจล ฟาราจ" หัวหน้าพรรค UKIP ประกาศลาออกจากตำแหน่งแล้ว
4 ก.ค. 2559

นายไนเจล ฟาราจ หัวหน้าพรรคเพื่ออิสรภาพแห่งสหราชอาณาจักร หรือ UKIP ได้ประกาศลาออกจากตำแหน่งแล้ว หลังจากที่ประสบความสำเร็จในการรณรงค์ให้ประชาชนชาวอังกฤษเลือกที่จะออกจากสหภาพยุโรป โดยเขากล่าวว่า “ผมได้ทำตามหน้าที่แล้ว”
นายฟาราจ กล่าวว่า “ผมเคยพูดตอนหาเสียงช่วงลงประชามติว่า ผมต้องการให้ประเทศของผมกลับคืนมา และวันนี้ผมขอเรียนให้ทราบว่า ผมต้องการชีวิตของผมคืนมา และมันก็เริ่มต้นตั้งแต่ตอนนี้” และจะไม่เปลี่ยนใจ
นายฟาราจเปิดเผยว่า การเป็นผู้นำพรรค UKIP นั้นต้องเผชิญกับความยากลำบากมากมาย แต่ก็คุ้ม พร้อมเสริมว่า นายกรัฐมนตรีคนต่อไปของอังกฤษจำเป็นต้องผลักดันให้อังกฤษออกจากสหภาพยุโรปได้จริง
สำหรับว่าที่ผู้นำพรรคคนต่อไป นายฟาราจ ระบุว่า เขาไม่มีจุดยืนสนับสนุนบุคคลใด แค่ขอให้ผู้ที่มีคุณสมบัติเหมาะสมที่สุดคว้าตำแหน่งนี้